Joe Slovo
Joe Slovo, Yossel Mashel Slovo, 23.5.1926-6.1.1995, sydafrikansk politiker. Slovo, der var det ledende hvide medlem af ANC's ledelse, var født i Litauen og emigrerede med sine forældre til Sydafrika i 1935. Han blev medlem af Sydafrikas Kommunistiske Parti (SACP) i 1942. Slovo var i eksil 1963-90; 1984-91 var han generalsekretær for SACP og deltog for ANC i forhandlinger med regeringen i 1990. Herefter var han minister i den nationale samlingsregering indtil sin død.